આમ છતાં લંગોટીની જગ્યાએ ટુ-ઇન-વન ટેપ ચાલે કે કેમ એ જરા વિવાદાસ્પદ છે. અરે માણસે શરીર ઢાંકવા માટે પાંદડા, ધોતિયું, લુંગી, પટ્ટાવાળી ચડ્ડી, બરમુડા કે પછી ટુ-ઇન-વનનો ઉપયોગ કરવો જોઈએ કે નહિ એની ચર્ચા જ બિનજરૂરી છે. કારણ એટલું જ કે દુનિયામાં કપડાંનું મહત્વ હતું કે છે ખરું? એ પ્રશ્ન છે. અમુક ધર્મસ્થાનો પર શિલ્પોમાં કપડાં શોધ્યા જડતા નથી. મ્યુઝિયમમાં જે રોમન શૈલીના પૂતળા મુકવામાં આવે છે તે તદ્દન દિગમ્બર હોય છે. એને કમ-સે-કમ હાથ-પંખો કે વલ્કલ જેવું પણ પહેરાવાનું કોઈને સુઝતું નથી. સંપૂર્ણ નગ્નવસ્થામાં ફરતા આદિમાનવો એકાબીજાને ‘આવડો મોટો નાગો, કૂતરાનો કાકો’ કહીને ચીડવતા હશે એમ માનવું ભૂલ ભરેલું છે. સની લિઓનીની જૂની ફિલ્મોના ચાહકો એની નવી ફિલ્મો કરતાં વધુ છે. આ બધું બતાવે છે કે નગ્નતા પરાપૂર્વથી ચાલી આવે છે, હા, વચ્ચેના અમુક વર્ષોમાં કપડાનો મહિમા ગવાયો હતો તે કદાચ ટેક્સટાઈલ મિલોના માર્કેટિંગને કારણે જ હશે. આ સંજોગોમાં આપણે આમીરને વખોડીએ એ વધુ પડતું છે, એણે કમસે કમ ટુ-ઇન-વન તો ‘પહેર્યું’ છે!